**Výchova dieťaťa v neúplnej rodine**

Takmer 41 percent manželstiev sa rozpadá. Jeden rodič spravidla ostáva na výchovu detí sám, druhý sa snaží zariadiť si život po novom a s deťmi sa stretáva len občasne, prípadne vôbec nie.. Rozpad manželstva tak v oblasti výchovy môže priniesť mnoho úskalí.

Predovšetkým je to fakt, že **chýba jeden dospelý**, čoby výchovný vzor. Nemá možnosť pozorovať rodičov oboch pohlaví pri bežnom dianí či v riešení problémov. Je ukrátené o konfrontáciu dvoch ľudí, ktorí sa dokážu zhodnúť  na kompromise.

V horšom prípade je dieťa vystavené negatívnemu príkladu rodičovských hádok a konfliktov.

Môže chýbať aj **pravidlo odmien a trestov**, keď sa výchova obmedzuje len na príkazy, poučovanie,  prípadne až  vyhrážanie. Pomerne časté je i uplatňovanie nevhodných trestov. V  rodine na čele s matkou chýba významný protipól v podobe otca, ktorý spravidla používa prísnejšie tresty a je i väčšou autoritou.

Problematickým miestom je i **otázka autority.** Spochybňovaná autorita osamelého rodiča (zväčša matky) často nedokáže zabezpečiť patričnú disciplínu detí. Autorita druhého rodiča (zväčša otca) zase úplne chýba. Snáď najkritickejším obdobím sa stáva dospievanie, kedy mladý tínedžer autoritu dospelých za každú cenu odmieta.

**Pamätajte, že výchova v neúplnej rodine je normálnou výchovou, avšak deje sa za sťažených podmienok**.  
- Zabezpečte pre deti výchovný vzor pohlavia zhodného s odídeným partnerom.

- Neodmietajte deti s ich pocitmi a problémami.

- Buďte vo výchove vždy rozhodní a dôslední, dajte deťom jasné hranice.   
- Nešetrite pochvalou a uznaním, ak si to deti zaslúžia.

- Vyvarujte sa telesným trestom, znižuje to sebavedomie detí.

- Pamätajte, že autorita sa nedá vynútiť zákazmi a príkazmi.

- Vedzte, že i keď vás váš teenager odmieta ako autoritu, v skutočnosti autoritu hľadá.

- Neriešte spory s bývalým manželským partnerom prostredníctvom detí.

- Podporujte deti v samostatnosti.